**Valsts sabiedrības ar ierobežotu atbildību**

**“Slimnīca “Ģintermuiža””**

Reģistrācijas Nr.40003407396

Valsts kapitāla daļu turētājs – Veselības ministrija

Parakstītais pamatkapitāls EUR 12 758 840

Apmaksātais pamatkapitāls EUR 12 758 840

Balsstiesīgā pamatkapitāla lielums EUR 12 758 840 (100%)

##  **Ārkārtas dalībnieku sapulces protokols Nr. 01-27.2.5/3**

Rīgā, 2023. gada 26. jūlijā

Brīvības ielā 72 plkst.15.30

Ārkārtas dalībnieku sapulce sasaukta saskaņā ar Publiskas personas kapitāla daļu un kapitālsabiedrību pārvaldības likuma 70.panta pirmo un piekto daļu. Sapulci sasauc pēc valsts sabiedrības ar ierobežotu atbildību “Slimnīca “Ģintermuiža”” (turpmāk – arī Sabiedrība/Slimnīca) valdes ierosinājuma.

Steidzamības pamatojums – ar Sabiedrības darbību saistītu nozīmīgu jautājumu neatliekama izskatīšana.

**Piedalās:**

Sabiedrības valsts kapitāla daļu turētāja pārstāve – Veselības ministrijas valsts sekretāra p.i. **Aiga Balode**

Valsts sekretāres vietnieks finanšu jautājumos **Boriss Kņigins**

Veselības ministrijas Kapitālsabiedrību un investīciju uzraudzības nodaļas vadītāja **Ieva Kušķe**

Veselības ministrijas Kapitālsabiedrību un investīciju uzraudzības vecākais referents **Konstantīns Karpovs**

Sabiedrības valdes loceklis **Artūrs Bērziņš**

Sabiedrības Finanšu, ekonomikas un medicīniskās statistikas daļas vadītāja **Liesma Jankovska**

Dalībnieku sapulci atklāj un vada Sabiedrības valsts kapitāla daļu turētāja pārstāve **Aiga Balode** (turpmāk – kapitāla daļu turētāja pārstāve), par sapulces protokolētāju ieceļ **Ievu Kušķi**

Iebildumu nav.

**Darba kārtībā:**

1. Par Sabiedrības 2022.gada peļņas izlietošanu.
2. Par Sabiedrības finanšu un nefinanšu mērķu 2023.gadam apstiprināšanu.

*Darba kārtība tiek apstiprināta bez iebildumiem un priekšlikumiem.*

1. Par Sabiedrības 2022.gada peļņas izlietošanu.

Kapitālsabiedrību pārvaldības likuma 28. panta piektajā daļā noteikts, ka lēmumu par dividendēs izmaksājamo peļņas daļu dalībnieku sapulce pieņem pēc sabiedrības gada pārskata apstiprināšanas. Iepriekš minētā likuma 28. panta sestajā daļā noteikts, ka Ministru kabinets atbilstoši Kapitālsabiedrību pārvaldības likuma 28. panta nosacījumiem reglamentē kārtību, kādā valsts kapitālsabiedrībās [..] prognozējama un nosakāma peļņas daļa, kas izmaksājama dividendēs, valsts kapitāla daļu turētāja vai dalībnieka (akcionāra) rīcību, izlietojot dalībnieka (akcionāra) tiesības lemt par dividendēs izmaksājamo peļņas daļu, kārtību, kādā kapitālsabiedrība finanšu pārskatos atspoguļo sadalīto peļņu, kā arī kārtību, kādā tiek nodrošināta dividenžu maksājumu kontrole.

Atbilstoši Ministru kabineta 2022.gada 25.janvāra noteikumu Nr.72 “Kārtība, kādā tiek prognozēti, noteikti un veikti maksājumi par valsts kapitāla izmantošanu” 3.1. punktā noteiktajam Sabiedrībai dividendēs jāizmaksā 343 060 *euro* jeb 64% no 2022. gada neto peļņas 536 032 *euro* apmērā.

Sabiedrības valde lūdz 2022.gada peļņu izlietot ilgtermiņa investīcijām, to novirzot Saules paneļu elektrostacijas un pieguļošās teritorijas labiekārtošanas izbūvei.

2023.gada 12.maija kārtējā dalībnieku sapulcē tika atlikta lēmuma pieņemšana par dividendēs izmaksājamo peļņas daļu par 2022.gadu.

***Kapitāla daļu turētāja pārstāve,***

ņemot vērā, ka Sabiedrības vidēja termiņa darbības stratēģijā 2020.-2022.gadam nav noteikts 2022.gada dividendēs izmaksājamās peļņas novirzīšanas mērķis vai izdots atsevišķs Ministru kabineta rīkojums par atšķirīgu valstij dividendēs izmaksājamo peļņas daļu, un vidēja termiņa darbības stratēģija jaunajam plānošanas periodam (2023.-2025.gadam) vēl nav apstiprināta,

***nolēma:***

1. Sadalīt 2022. gada peļņu dividendēs atbilstoši Ministru kabineta 2022.gada 25.janvāra noteikumu Nr.72 “Kārtība, kādā tiek prognozēti, noteikti un veikti maksājumi par valsts kapitāla izmantošanu” 3.1. apakšpunktā noteiktajam.
2. Uzdot Sabiedrības valdei ievērot  Ministru kabineta 2022.gada 25.janvāra noteikumu Nr.72 “Kārtība, kādā tiek prognozēti, noteikti un veikti maksājumi par valsts kapitāla izmantošanu” V daļā noteikto, kas nosaka kārtību, kādā tiek veikti un ieskaitīti valsts budžetā maksājumi par valsts kapitāla izmantošanu un tiek nodrošināta dividenžu maksājumu kontrole.
3. Sabiedrības valdei nodrošināt uzņēmumu ienākuma nodokļa nomaksu normatīvajos aktos noteiktajā kārtībā.
4. Sabiedrības rīcībā atstājamo 2022.gada peļņas daļa 107 206 *euro* apmērā novirzīt Saules paneļu elektrostacijas un pieguļošās teritorijas labiekārtošanas izbūvei.

*Lēmums pieņemts vienbalsīgi, vienīgajam dalībniekam balsojot “par”.*

1. **Par Sabiedrības finanšu un nefinanšu mērķu 2023.gadam apstiprināšanu.**

 Veselības ministrijā 2023.gada 9.jūnijā saņemta Valsts kancelejas vēstule Nr. Nr. 2023-11.1.2./27-1502, kurā norādīts - ja kapitālsabiedrību, kurās Veselības ministrija ir kapitāla daļu turētāja, stratēģijas netiks apstiprinātas 2023.gada pirmajā pusē, tādā gadījumā lūgums iesniegt kapitāla daļu turētāja apstiprinātu dokumentu, kur izvirzīti kapitālsabiedrību finanšu un nefinanšu mērķi 2023.gadam.

 Ņemot vērā, ka Sabiedrības turpmākās darbības plānošanas perioda stratēģija vēl nav apstiprināta, Sabiedrības kapitāla daļu turētāja pārstāve ārkārtas dalībnieku sapulcē izskata Sabiedrības iesniegtos 2023.gada nefinanšu un finanšu mērķus.

Kapitāla daļu turētāja pārstāve konceptuāli atbalsta Sabiedrības nefinanšu un finanšu mērķus 2023. gadam.

***Kapitāla daļu turētāja pārstāve nolēma:***

Apstiprināt Sabiedrības nefinanšu un finanšu mērķus 2023.gadam.

*Lēmums pieņemts vienbalsīgi, vienīgajam dalībniekam balsojot “par”.*

Pielikumā datne: Gintermuiza\_merki\_2023\_.xlsx.

Dalībnieku sapulces vadītāja Sabiedrības valsts kapitāla daļu turētāja pārstāve **Aiga Balode** dalībnieku sapulci slēdz plkst.16:00.

Kapitāla daļu turētāja pārstāve (paraksts\*) Aiga Balode

Dalībnieku sapulces protokolētāja (paraksts\*) Ieva Kušķe